Tove Videbæk (KRF), 2001-10-23:
Lovforslag nr. L 13 foreslår et par tekniske ændringer af komitéloven.
Det drejer sig om forskudte udpegningsperioder
for de regionale komiteers medlemmer
, således at de fagkyndige og læge medlemmer fremover bliver udpeget 2 år forskudt for hinanden.
Det foreslås af hensyn til kontinuiteten i komiteernes arbejde.
Jeg har faktisk sympati for De Konservatives forslag på det her område om, at det eventuelt skulle være halvdelen af de faglige og halvdelen af de læge medlemmer, der bliver forskudt i forhold til hinanden.
Det andet punkt i det her lille lovforslag er, at IT- og forskningsministeren skal udpege formanden og næstformanden for Den Centrale Videnskabsetiske Komité, dette af hensyn til uafhængighed af de regionale komiteer.
På den måde kan vi se, at så ville formand og næstformand ikke på samme måde som nu kunne anses for at være afhængige af en regional komité, som de måske også repræsenterer, så det vil vi være positive over for.
Den grundlæggende balance mellem læge og faglige medlemmer berøres ikke af denne ændring, og den balance er også meget vigtig at bibeholde, idet den netop er styrken og kendetegnet for hele komitésystemet, og formand og næstformand skal som foreslået tilsammen repræsentere såvel statslige forskningsinteresser som folkeoplysende, almenkulturelle eller sociale interesser, der har betydning for den centrale komités virke.
Ligeledes bliver der med loven præciseret, hvad der kræves, for at man overhovedet kan blive medlem, nemlig at man skal være forskningsaktiv, man skal have sit virke i den region, man vælges i - det skal altså være lokalt kendte personer - og man skal udpeges fra en bredere kreds.
Som det er nu, indstilles de tre af Statens Sundhedsvidenskabelige Forskningsråd.
Efter ændringen vil de eventuelt blive indstillet af relevante forskningsfaglige fora, og som vi ser det, vil det alt andet lige gøre det lettere at finde frem til egnede og villige faglige komitémedlemmer, for det er ofte dem, det er svært at få fat på.
Det foreslås i lovforslag nr. L 13, at det er IT- og forskningsministeren, der fastsætter nærmere regler om, hvilke fora der er relevante forskningsfaglige fora.
Men det er så noget af det, vi kan tage med i udvalget og behandle dér.
Egentlig har komitésystemet selv henvendt sig til ministeren og udbedt sig endnu flere ændringer i regelsættet
omkring komitésystemet, som man mente var ønskelige og nødvendige
Resten af ændringerne skal så først foreslås efter et grundigt udvalgsarbejde med henblik på fremsættelse af et lovforslag i 2002-2003.
I høringssvarene er der kommet en del bemærkninger til de tekniske ændringer, men også til, hvad der bør være med i den kommende revision i 2002 og 2003, f.eks. at det bør være meriterende for læger at deltage i komitéarbejde.
Det ville kunne være medvirkende til, at det vil være lettere at få læger eller andre fagpersoner til at interessere sig for at deltage i komiteernes arbejde.
Endvidere mener vi så også, at der i den større revision bør tages fat på den centrale komités rolle i forhold til de regionale komiteer.
CVK har i øjeblikket ikke hjemmel til at fastlægge, at principielle sager skal forelægges CVK, ligesom CVK ikke kan indkalde enkeltsager.
Det bør der naturligvis helt klart være mulighed for på en eller anden måde. Måske burde vi have en generel call-in-bestemmelse, for som det er nu, kan en regional komité jo faktisk godkende et forsøg, som den centrale komité netop absolut ikke ville godkende, eller som den centrale komité endog måske har frarådet at godkende. Og det er alt for usikkert for dem, som hele komitésystemet først og fremmest drejer sig om, nemlig forsøgspersonerne.
Nu er det blot de små tekniske ændringer, der er til behandling, og dem er Kristeligt Folkeparti positivt indstillet over for og vil deltage positivt i udvalgsarbejdet med.